CELEX: 32020R1759
Language: el
Date: 2020-08-28 00:00:00
Title: Κατ’ εξουσιοδότηση κανονισμός (ΕΕ) 2020/1759 της Επιτροπής της 28ης Αυγούστου 2020 σχετικά με τη διόρθωση του κατ’ εξουσιοδότηση κανονισμού (ΕΕ) αριθ. 1394/2014 για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα

26.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 397/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1759 ΤΗΣ ΕΠΙΤΡΟΠΗΣ
         της 28ης Αυγούστου 2020
         σχετικά με τη διόρθωση του κατ’ εξουσιοδότηση κανονισμού (ΕΕ) αριθ. 1394/2014 για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, για την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στην προοδευτική κατάργηση των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ’ εξουσιοδότηση πράξης για περίοδο που δεν υπερβαίνει τα τρία έτη και είναι άπαξ ανανεώσιμη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
                  
               
                     (3)
                  
                  
                     Το Βέλγιο, η Ισπανία, η Γαλλία, οι Κάτω Χώρες και η Πορτογαλία έχουν άμεσο συμφέρον στη διαχείριση της αλιείας στα Νοτιοδυτικά Ύδατα. Αφού ζήτησαν τη γνώμη του Γνωμοδοτικού Συμβουλίου Νοτιοδυτικών Υδάτων και του Γνωμοδοτικού Συμβουλίου Πελαγικών Ειδών, τα εν λόγω κράτη μέλη υπέβαλαν στις 2 Ιουνίου 2017 κοινή σύσταση προς την Επιτροπή για παράταση της διάρκειας των εξαιρέσεων de minimis που προβλέπονται στο σχέδιο απορρίψεων.
                  
               
                     (4)
                  
                  
                     Κατόπιν της σύστασης αυτής και της θετικής αξιολόγησης που πραγματοποίησε η Επιστημονική, Τεχνική και Οικονομική Επιτροπή Αλιείας (ΕΤΟΕΑ) (2), ο κατ’ εξουσιοδότηση κανονισμός (ΕΕ) 2018/188 της Επιτροπής (3) χορήγησε παράταση της εξαίρεσης de minimis όσον αφορά τα αλιεύματα γαύρου, σκουμπριού και σαφριδιού στην υποδιαίρεση 8 του Διεθνούς Συμβουλίου Εξερεύνησης της Θάλασσας (ICES) για τράτες με πόρτες (OTM) και ζευγαρωτές τράτες (PTM) για τα έτη 2018, 2019 και 2020. Η εν λόγω εξαίρεση είχε ήδη χορηγηθεί με τον κατ’ εξουσιοδότηση κανονισμό (ΕΕ) αριθ. 1394/2014 της Επιτροπής (4) για τις τράτες OTM και PTM για τα έτη 2015, 2016 και 2017 λόγω της αιτιολογημένης επιχειρηματολογίας σχετικά με τις δυσκολίες για την περαιτέρω αύξηση της επιλεκτικότητας.
                  
               
                     (5)
                  
                  
                     Λόγω σφάλματος, η τράτα PTM εξαιρέθηκε ακούσια από τον κατ’ εξουσιοδότηση κανονισμό (ΕΕ) 2018/188 και τα προαναφερόμενα κράτη μέλη ζήτησαν από την Επιτροπή να διορθώσει την παράλειψη. Η αναφορά σε ένα μόνο εργαλείο θα πρέπει να διαγραφεί, ώστε να καλυφθούν όλα τα πελαγικά εργαλεία (OTM και PTM) όσον αφορά τα αλιεύματα γαύρου, σκουμπριού και σαφριδιού.
                  
               
                     (6)
                  
                  
                     Ο κατ’ εξουσιοδότηση κανονισμός (ΕΕ) αριθ. 1394/2014 θα πρέπει να τροποποιηθεί αναλόγως.
                  
               
                     (7)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Λαμβανομένου υπόψη ότι ο κατ’ εξουσιοδότηση κανονισμός (ΕΕ) 2018/188 εφαρμόζεται από την 1η Ιανουαρίου 2018, ο παρών κανονισμός πρέπει να ισχύει από την 1η Ιανουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στον κατ’ εξουσιοδότηση κανονισμό (ΕΕ) αριθ. 1394/2014, το άρθρο 3 σημείο γ) αντικαθίσταται από το ακόλουθο κείμενο:
            
                        «γ)
                     
                     
                        έως 4 % κατ’ ανώτατο όριο το 2018, το 2019 και το 2020, των συνολικών ετήσιων αλιευμάτων των ειδών γαύρος, σκουμπρί και σαφρίδι που πραγματοποιούνται στην αλιεία με πελαγικές τράτες με στόχο τον γαύρο, το σκουμπρί και το σαφρίδι στη διαίρεση ICES 8 με χρήση πελαγικής τράτας·».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 28.12.2013, σ. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f
         
            (3)  Κατ’ εξουσιοδότηση κανονισμός (ΕΕ) 2018/188 της Επιτροπής, της 21ης Νοεμβρίου 2017, για την τροποποίηση του κατ’ εξουσιοδότηση κανονισμού (ΕΕ) αριθ. 1394/2014 για τη θέσπιση σχεδίου απορρίψεων για ορισμένους τύπους πελαγικής αλιείας στα Νοτιοδυτικά Ύδατα (ΕΕ L 36 της 9.2.2018, σ. 1).
         
            (4)  Κατ’ εξουσιοδότηση κανονισμός (ΕΕ) αριθ. 1394/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων για ορισμένους τύπους αλιείας μικρών πελαγικών ειδών στα νοτιοδυτικά ύδατα (ΕΕ L 370 της 30.12.2014, σ. 31).